

**ข่าวประชาสัมพันธ์**

**กรุงไทย ผนึก กระทรวงการคลัง เดินหน้าเสริมภูมิคุ้มกันทางการเงินกลุ่มเปราะบาง ต่อเนื่องปีที่ 2**

กรุงไทย จับมือกระทรวงการคลัง โดยสำนักงานเศรษฐกิจการคลัง ลงพื้นที่ให้ความรู้ทางการเงินให้กับชุมชนในพื้นที่กรุงเทพฯ และต่างจังหวัด เพื่อเสริมสร้างภูมิคุ้มกันให้กลุ่มเปราะบาง ต่อเนื่องเป็นปีที่ 2 ต่อยอดโครงการ **“กรุงไทย รักชุมชน”** สนับสนุนชุมชนเข้มแข็งอย่างยั่งยืน

**ธนาคารกรุงไทย** ในฐานะธนาคารพาณิชย์ชั้นนำของประเทศ ตระหนักถึงบทบาทและความรับผิดชอบต่อสังคม เดินหน้าโครงการ **“กรุงไทยรักชุมชน”** เสริมสร้างชุมชนเข้มแข็งอย่างต่อเนื่อง ล่าสุด **ร่วมกับกระทรวงการคลัง เดินหน้าจัดกิจกรรมให้ความรู้ทางการเงิน (Financial Literacy) เป็นปีที่ 2** ต่อเนื่องจากปีที่ผ่านมา ที่ได้จัดกิจกรรมเสริมสร้างภูมิคุ้มกันทางการเงิน ผ่านหลักสูตรความรู้เบื้องต้นทางการเงินที่เหมาะสมกับทุกช่วงวัย ให้กับกลุ่มเปราะบาง 18 ชุมชน ครอบคลุม 9 เขต ในพื้นที่กรุงเทพฯ จำนวน 809 คน โดยได้รับการตอบรับที่ดีจากชุมชน

สำหรับปีนี้ ธนาคารและกระทรวงการคลัง นำร่องให้ความรู้ทางการเงินใน 3 ชุมชน เริ่มที่ กรุงเทพฯ กับชุมชนศูนย์พัฒนาศักยภาพผู้สูงอายุ 11-ชุมชนห้วยขวาง วังทองหลาง และชุมชนวัดไชยทิศ บางกอกน้อย รวมทั้ง จังหวัดราชบุรี กับชุมชนตำบลเจดีย์หัก พร้อมขยายผลสู่ชุมชนในเขตอื่นๆ ของกรุงเทพฯ และต่างจังหวัดใน
ทุกภูมิภาค อาทิ อ่างทอง นครศรีธรรมราช ขอนแก่น และลำปาง เป็นต้น โดยมี **จิตอาสาธนาคารกรุงไทย “VVE Vayu Volunteer”** เป็นพี่เลี้ยงถ่ายทอดความรู้ทางการเงินขั้นพื้นฐาน การวางแผนทางการเงินโดยตั้งเป้าหมายแบบ SMART เพื่อสร้างวินัยทางการเงิน บริหารจัดการรายรับ รายจ่าย ไม่ก่อหนี้เกินตัว และตระหนักรู้ถึงภัยทางการเงิน รวมถึงสร้างภูมิคุ้มกันทางการเงินอย่างยั่งยืน ซึ่งสอดรับกับแผนปฏิบัติการด้านการพัฒนาทักษะทางการเงิน พ.ศ. 2565 – 2570 นอกจากนี้ สำนักงานเศรษฐกิจการคลัง ได้เข้าร่วมเป็นวิทยากรให้ความรู้เกี่ยวกับการคุ้มครองเงินฝากในยุคดิจิทัล เพื่อสร้างพื้นฐานความเข้มแข็งทางการเงินจากระดับชุมชน สังคม และมุ่งสู่ภาพรวมในการพัฒนาประเทศ และกองทุนการออมแห่งชาติ (กอช.) ให้ความรู้การวางแผนการออมเพื่อวัยเกษียณ การรับสิทธิประโยชน์เงินสมทบผ่านการเป็นสมาชิก กอช. เพื่อคุณภาพชีวิตที่ดีในวัยเกษียณ

ธนาคารกรุงไทยมุ่งมั่นยกระดับคุณภาพชีวิตความเป็นอยู่ของคนไทยทุกกลุ่มให้ดีขึ้นในทุกมิติ ขับเคลื่อนการแก้ปัญหาหนี้ครัวเรือนของประเทศ ตอบโจทย์เป้าหมายการพัฒนาที่ยั่งยืนขององค์การสหประชาชาติ (SDGs) สร้างการเติบโตที่ยั่งยืน ตามวิสัยทัศน์ “**กรุงไทย เคียงข้างไทย สู่ความยั่งยืน**”

**ทีม Marketing Strategy**

**6 มิถุนายน 2568**